घोरन (बाल कविता)
चुट्टी सनि छी वा चुट्टी छी,
चुट्टीसँ किछु भिन्नहु छी ।
 चुट्टा सनि छी रूप मुदा,
आम या जामुन केर गाछ पर,
रहइछ प्रायः सोहरल ।
 जखने केओ चढ़ैछ गाछ पर,
ओकरा देहमे लुधकल । ।
 आमक गाछक पात सीबि कऽ,
गोल - गोल खोंता बनबए ।
 चुट्टा सनि ई जीव छी घोरन,
अपना देशक वन्य भागमे,
जन - जातिक आहार थिकै ।
 भुजिया चटनी बहुत चहटगर,
पात सीबैछ, तेँ अंग्रेजीमे,
'वीवर ऑण्ट' छै नाम ओकर ।
 'ग्रीन' माने जंगल सेहो होइए,
*१ - मोटा-मोटी जँ देखी तँऽ घोरन सेहो चुट्टीएक (चुट्टीअहिक) प्रभेद छी, मुदा तथापि अपन विशिष्टताक कारणेँ ई चुट्टीसँ फराक छी ।
 *२ - आम, जामुन आदि गाछक स्वस्थ पातकेँ सीबि (सिउबि) कऽ घोरन रहबाक लेल घऽर बनबैछ जकरा "घोरनक छत्ता" (COMB OF A WEAVER / GREEN ANT) कहल जाइत अछि । सिउब = सीअब वा सीयब; सिउबैछ = सीबैछ ।
 *३ - अपना देशक जनजातिय भागमे आ विश्वमे आन बहुतहु ठाम घोरनकेँ भूजि कऽ वा चटनी बनाए कऽ वा आन तरहेँ खाएल जाइत अछि ।
 *४ - पात सीबि कऽ छत्ता बनएबाक कारण अंग्रेजीमे एकरा "वीवर अण्ट" (WEAVER ANT) आ गाछ पर रहबाक कारण "ग्रीन अण्ट" (GREEN ANT) कहल जाइत अछि । एहि ठाम ग्रीन (GREEN) केर मतलब हरियर रंग नञि अछि अपितु जंगल अछि ।
 मैथिली पाक्षिक इण्टरनेट पत्रिका "विदेह" केर 219म अंक (01 जनबरी 2017) (वर्ष 10, मास 110, अंक 219) केर "बालानां कृते" स्तम्भमे प्रकाशित । 